b'\n_START_ARTICLE_\n\xc4\x8crnoglavka\n_START_SECTION_\nOpis\n_START_PARAGRAPH_\n\xc4\x8crnoglavka je 13 do 15 cm velika ptica, razpon kril ima 20 do 23 cm, tehta pa 15 do 22 gramov. Samec ima sivkasto perje in sajasto \xc4\x8drno kapo, spodaj je sivkasto bel. Samica je bolj sivorjave barve z rde\xc4\x8derjavo kapo, spodaj pa je be\xc5\xbe barve. Kljun in noge so sivi.\n_START_SECTION_\nRaz\xc5\xa1irjenost in habitat\n_START_PARAGRAPH_\n\xc4\x8crnoglavka je raz\xc5\xa1irjena po vsej Evropi razen Islandije, severne Skandinavije in severnih delov Britanskega oto\xc4\x8dja. Na jugu sega meja naselitve do severozahodne Afrike in \xc4\x8crnega morja. Na vzhod se razteza skoraj do Bajkalskega jezera in Kaspijskega morja. V srednji Evropi je raz\xc5\xa1irjena skoraj povsod, z izjemo obmo\xc4\x8dij brez dreves in grmovja in visokih gora nad okoli 1500 m. Najve\xc4\x8djo gostoto dosegajo v ni\xc5\xbeinskih gozdovih, vla\xc5\xbenih me\xc5\xa1anih gozdovih in sen\xc4\x8dnih parkih._NEWLINE_\xc4\x8crnoglavke so v manj\xc5\xa1em obsegu tudi ptice selivke. Selijo se predvsem ptice iz severnej\xc5\xa1ih obmo\xc4\x8dij Evrope v toplej\xc5\xa1e kraje. Ptice, ki \xc5\xbeivijo na otokih v Atlantskem oceanu (Kanarski otoki, Madeira in Zelenortski otoki) se ne selijo. V na\xc5\xa1e kraje se spomladi med prvimi vra\xc4\x8dajo iz ju\xc5\xbenej\xc5\xa1ih krajev. \xc5\xa0e preden se grmovje in drevje olistajo, lahko sli\xc5\xa1imo njihovo petje.\n_START_SECTION_\nGnezdenje\n_START_PARAGRAPH_\nKo se grmovje olista, pri\xc4\x8dne par graditi preprosto gnezdo pribli\xc5\xbeno meter nad tlemi. Zna\xc4\x8dilno za \xc4\x8drnoglavkino gnezdo je, da je tako rahlo grajeno, da se jajca vidijo skozenj. Zarod ima od maja do junija. Zvali do 5 jajc, valjenje traja 10 do 15 dni. Mlade ptice se zvalijo gole in zapustijo gnezdo po 10 do 14 dneh.\n_START_SECTION_\nPrehrana\n_START_PARAGRAPH_\nV pomladanskem \xc4\x8dasu in tedaj ko skrbi za zarod, se \xc4\x8drnoglavka hrani prete\xc5\xbeno z \xc5\xbeu\xc5\xbeelkami in pajki, poleti pa tudi z jagodi\xc4\x8devjem in sadjem.'